31993L0092
L 311/1
JURNALUL OFÍCIAL AL UNIUNII EUROPENE
DIRECTIVA 93/92/CEE A CONSILIULUI
din 29 octombrie 1993
privind montarea dispozitivelor de iluminat și semnalizare luminoasă pe autovehicule cu două sau trei roți
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 100a,
având în vedere Directiva 92/61/CEE din 30 iunie 1992 privind omologarea de tip a autovehiculelor cu două sau trei roți (1),
având în vedere propunerea Comisiei (2),
în cooperare cu Parlamentul European (3),
având în vedere avizul Comitetului Economic și Social (4),
întrucât, în fiecare stat membru, dispozitivele de iluminat și semnalizare luminoasă destinate vehiculelor cu două sau trei roți trebuie să prezinte anumite caracteristici tehnice stabilite de prevederi obligatorii care diferă de la un stat la altul; întrucât, ca o consecință a acestor diferențe, astfel de dispoziții constituie o barieră în calea comerțului din cadrul Comunității;
întrucât aceste bariere de funcționare de pe piața internă pot fi înlăturate dacă toate statele membre adoptă aceleași dispoziții în locul normelor lor interne;
întrucât este necesar să se stabilească cerințe armonizate privind montarea dispozitivelor de iluminat și semnalizare luminoasă, astfel încât să se poată aplica, pentru fiecare tip de vehicul, procedura de omologare de tip stabilită în Directiva 92/61/CEE;
întrucât, pentru a facilita accesul pe piețele țărilor din afara Comunității, este necesară, în ceea ce privește motocicletele cu două roți, stabilirea unor echivalențe între dispozițiile din prezenta directivă și cele din Regulamentul nr. 53 al Comisiei Economice pentru Europa a Organizației Națiunilor Unite,
ADOPTĂ PREZENTA DIRECTIVĂ:
Articolul 1
Prezenta directivă se aplică dispozitivelor de iluminat și semnalizare luminoasă ale tuturor tipurilor de vehicule, astfel cum sunt definite în articolul 1 din Directiva 92/61/CEE.
Articolul 2
Procedura care reglementează acordarea omologării de tip pentru componente privind montarea dispozitivelor de iluminat și semnalizare luminoasă pe un tip de autovehicul cu două sau trei roți și condițiile care reglementează libera circulație a acestora trebuie să fie conforme celor adoptate de Directiva 92/61/CEE.
Articolul 3
În conformitate cu articolul 11 din Directiva 92/61/CEE, prin prezenta se confirmă echivalența dintre dispozițiile acestei directive pentru motociclete cu două roți și cele adoptate în Regulamentul nr. 53 al Comisiei Economice pentru Europa a Organizației Națiunilor Unite (E/ECE/TRANS/505 - Add. 52/Amend.1).
Autoritățile statelor membre care acordă omologarea de tip pentru componente trebuie să accepte omologările acordate în conformitate cu prevederile din Regulamentul nr. 53 sus-menționat, precum și marcajele de omologare de tip pentru componente ca o alternativă la omologările acordate în conformitate cu dispozițiile din prezenta directivă.
Articolul 4
Orice modificare necesară în scopul adaptării anexelor I-VI la progresul tehnic trebuie adoptată în conformitate cu procedura formulată în articolul 13 din Directiva 70/156/CEE (5).
Articolul 5
Statele membre care, în legislația internă privind montarea lămpilor de stop pe motoretele cu două roți, prevede dispoziții care sunt mai puțin stricte decât cele adoptate de prezenta directivă, pot să continue aplicarea acestora pentru o perioadă de maximum trei ani de la data aplicării prezentei directive.
Articolul 6
(1) Statele membre adoptă și publică dispozițiile necesare aducerii la îndeplinire a prezentei directive până la 1 mai 1995, cel târziu. Statele membre informează imediat Comisia cu privire la aceasta.
Când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere în momentul publicării lor oficiale. Statele membre stabilesc modalitatea de efectuare a acestei trimiteri.
De la data menționată în primul paragraf, statele membre nu pot, din motive legate de montarea dispozitivelor de iluminat și semnalizare luminoasă, să interzică punerea inițială în funcțiune a vehiculelor care se conformează prezentei directive.
Statele membre aplică dispozițiile menționate în primul paragraf de la 1 noiembrie 1995.
(2) Statele membre transmit Comisiei textele dispozițiilor de drept intern pe care le adoptă în domeniul reglementat de prezenta directivă.
Articolul 7
Prezenta directivă se adresează statelor membre.
Adoptată la Bruxelles, 29 octombrie 1993.